पाएं अपने शहर की ताज़ा ख़बरें और फ्री ई-पेपरडाउनलोड करें
जिले में पॉजिटिविटी रेट बढ़ने के बाद कोरोना रोगियों की संख्या बढ़ रही है। एक्टिव रोगियों की संख्या 3989 तक पहुंच चुकी है। जिला अस्पताल ओवर क्राउडेड हो रहा है। फिर भी सरकारी स्तर पर बनाए गए 455 बेड क्षमता के 14 कोविड केयर सेंटर और 30 बेड क्षमता के एक डेडिकेटेड कोविड हेल्थ सेंटर (डीसीएचसी) पर भी ज्यादा रोगी भर्ती नहीं किए जा रहे हैं। इससे 485 बेड क्षमता के इन कोरोना प्रबंधन संस्थानों में गाइड लाइन के अनुसार रोगियों को भेजने से गुरेज किया जा रहा है।
नतीजा बुधवार को जिला अस्पताल में 125 बेड क्षमता के विपरीत 187 रोगी भर्ती थे। यहां पिछले दिनों रोगियों की संख्या 210 तक भी पहुंच चुकी थी। बुधवार को दैनिक भास्कर टीम ने विभिन्न कोविड केयर सेंटरों पर जाकर ग्राउंड रिपोर्ट जुटाई। हकीकत सामने आई कि इनका उपयोग नहीं हो पा रहा है। जबकि दूसरी लहर में कोरोना के बढ़ते संक्रमण के दौर में इनका उपयोग होना चाहिए।
अब चूनावढ़ में बनेगा कोविड सेंटर यहां 90 से ज्यादा ऑक्सीजन सेचुरेशन व हल्के संक्रमित रोगी रख जाएंगे
सूरतगढ़ में 30 बेड क्षमता का डीसीएचसी बनाया गया है। यहां 16 रोगी ही भर्ती हैं। जबकि सूरतगढ़ के 20 से ज्यादा रोगी जिला अस्पताल में भर्ती हैं। इसके आलवा यहां 30 बेड क्षमता का एक सीसीसी भी बनाया हुआ है। इसमें किसी को भर्ती नहीं किया गया है। मोरजंडीखारी, रावला सहित अन्य कोविड केयर सेंटरों पर एक भी राेगी नहीं है। श्रीकरणपुर में एक रोगी भर्ती है।
बुधवार को श्रीकरणपुर कोविड केयर सेंटर का जिला परिषद के सीईओ अशोक कुमार मीणा, एसडीएम लाखाराम व तहसीलदार अजीत गोदारा ने निरीक्षण किया। स्वास्थ्य विभाग के अधिकारियों के अनुसार ज्यादातर कोविड केयर सेंटरों पर स्टाफ लगा दिया गया है। डाॅक्टर्स की ड्यूटी लगा दी गई है। अगर यहां जरूरत होगी तो रोगी भेज दिए जाएंगे। जिला कलेक्टर जाकिर हुसैन के अनुसार चूनावढ़ में डीसीएचसी और सीसीसी बनाया जाएगा। इसके लिए डाइट भवन चिन्हित किया गया है।
स्वास्थ्य विभाग के प्रोटोकाल के अनुसार जिन रोगियों का हल्के से मध्यम स्तर का संक्रमण है और जिनका ऑक्सीजन सेचुरेशन 90 प्रतिशत से ज्यादा रहता है। उनकाे कोविड केयर सेंटर पर रखकर इलाज किया जा सकता है। इनके लिए यहां दवाओं व अन्य चिकित्सा सुविधा की व्यवस्था रहती है। डेडिकेटेड कोविड हेल्थ सेंटर पर उन रोगियों को रखा जाता है जिन्हें वेंटिलेंटर की जरूरत नहीं होती। यहां ऑक्सीजन की व्यवस्था होती है।
पिछले दिनों स्वास्थ्य विभाग के कोरोना के जिला प्रभारी व स्टेट नोडल आफिसर डॉ. रोमेल सिंह ने जिला अस्पताल से ऑक्सीजन लेवल 90 से ज्यादा वाले रोगियों को कोविड केयर सेंटरों पर रेफर करने के निर्देश दिए थे ताकि जिला अस्पताल में भर्ती रोगियों की भीड़ कम हो सके।
जिला मुख्यालय पर दो कोविड केयर सेंटर हैं। 90 बेड क्षमता के इन कोविड केयर सेंटरों में से प्रेरणा नशा मुक्ति केंद्र पर बुधवार को 22 व्यक्ति रखे हुए थे। इन्हें किसी अस्तपताल से रेफर नहीं किया गया था। ये प्रशासन द्वारा बेवजह घूमने कर सोशल डिस्टेंसिंग की अवहेलना करने पर पकड़ कर क्वारेंटाइन करने के तौर पर रखा हुआ है।
यहां खोले गए हैं सीसीसी और डीसीएचसी
जिले में कोविड केयर सेंटर प्रेरणा नशा मुक्ति केंद्र श्रीगंगानगर (बेड क्षमता 40),जन सेवा कोविड केयर सेंटर (50), पंजाब आयुर्वेद कॉलेज मोरजंड खारी (50), व्यापार मंडल पदमपुर (25), ब्राह्मण धर्मशाला श्रीकरणपुर (50), सामुदायिक भवन सूरतगढ़ (30), डॉ. भीमराव अंबेडकर राजकीय छात्रावास रायसिंहनगर (65), संत निरंकारी भवन 28 जीबी (20), आश्रय स्थल नगरपालिका अनूपगढ़ (20), डाॅ. भीमराव अंबेडकर राजकीय छात्रावास घड़साना (30), डॉ. भीमराव अंबेडकर राजकीय छात्रावास रावला (20), पंचायती धर्मशाला केसरीसिंहपुर (30), अंबेडकर छात्रावास गजसिंहपुर (20) व सीएचसी रिड़मलसर (बेड क्षमता 5) बनाए गए हैं। सूरतगढ़ में 30 बेड क्षमता का डीसीएचसी बनाया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn